Minister van toerisme vergader met Airbnb oor nuwe wetsontwerp | Maroela Media
Minister van toerisme vergader met Airbnb oor nuwe wetsontwerp
Die minister van toerisme, Derek Hanekom, het met verteenwoordigers van die wêreldwye aanlyn akkommodasieplatform Airbnb vergader om verskeie beleidsaangeleenthede te bespreek, veral die regulering van die kleinskaalse korttermyn-huisverhuringsbedryf, het die departement Vrydag gesê.
Dié vergadering kom te midde van die onlangse Wysigingswetsontwerp op Toerisme wat op 15 April in die Staatskoerant gepubliseer is en wat beswaar uit verskeie oorde gelok het.
Volgens die departement sou dié vergadering belanghebbendes die geleentheid bied om voorleggings te doen voordat die wetsontwerp in werking tree.
Maroela Media het vroeër berig die wetsontwerp sal die minister van toerisme toelaat om sekere drempels vir die korttermynverhuring van huise te bepaal. Dit kan insluit 'n beperking op die aantal nagte wat gaste in sulke verblyf kan bly, asook op die aantal gaste weens die moontlikheid dat dit waterverbruik in 'n sekere gebied kan verhoog. Die wetgewing raak ook kwessies soos prys per nag, sonering en veiligheid.
Airbnb het tydens vandeesweek se vergadering inligting oor 'n verskeidenheid tendense en benaderings wêreldwyd verskaf wat in verskeie lande waar hulle besigheid doen, toegepas word. Daar is ook gedurende die vergadering toegegee dat 'n behoefte bestaan aan proaktiewe wetgewing en beleid wat deur gesonde bestemmingsbestuur en ingrypings ondersteun word en daarop gemik is om die besoeker se ervaring te verbeter.
Die departement het gesê Hanekom verwelkom die gees waarin die bespreking plaasgevind het, asook Airbnb se samewerking en bydrae tot die wetgewende hersieningsprosesse ter ondersteuning van die land se toerisme-ontwikkelingsdoelwitte.
"Ons verwelkom Airbnb en ander veranderinge wat die deur vir nuwe bestemmings oopmaak, reisigers bekostigbare vakansies bied en kleiner rolspelers in die bedryf laat floreer. Baie van hulle kan floreer in die gebruikersvriendelike gedeelde platforms," het Hanekom gesê.
Die Federale Gasvryheidsvereniging van Suid-Afrika (Fedhasa) het egter die regering versoek om in te gryp om te verseker dat Airbnb reguleer word.
Velma Corcoran, Airbnb-bestuurder vir Afrika suid van die Sahara, het wel gesê die platform is verheug oor die geleentheid om saam met die departement van toersime oor die voorgestelde wysigings aan die Toerismewet betrokke te raak.
"Om Suid-Afrika se ambisieuse toerismedoelwitte te bereik wat die sleutel tot ekonomiese ontwikkeling en werkskepping vir alle burgers is, is dit noodsaaklik dat gaste 'n groot verskeidenheid akkommodasie‑opsies het, insluitende huisverdeling wat gaste toelaat om in verskillende gebiede te bly met plaaslike gashere wat as ambassadeurs van hul land optree,"het Corcoran gesê.
Sy het gesê dat gashere reeds beduidend tot die Suid-Afrikaanse ekonomie bygedra het deur hul huise vir toeriste oop te stel en toeriste wat die land besoek aan ander ervarings bloot te stel.
Dit word geraam dat gasheer- en gasaktiwiteite op Airbnb vanaf 1 Junie 2017 tot en met 31 Mei verlede jaar sowat R8,7 miljard vir die Suid-Afrikaanse ekonomie gegenereer het. Dit kom neer op sowat 22 000 werksgeleenthede wat oor Suid-Afrika heen gebied word.
"Om hierdie tendens voort te sit en om geen Suid-Afrikaanse burger te benadeel nie, steun Airbnb regverdige en proporsionele reëls wat bewysgebaseer is, plaaslike mense bevoordeel, en onderskei tussen professionele en nie-professionele aktiwiteite, met inagneming van plaaslike toestande," het Corcoran gesê.
Binnegevegte begin in Wes-Kaapse ANC
Tipiese ANC beleid…wil oral in alles inmeng en opneuk wat werk! En sy redes vir sy neus instekery is belaglik!
Is daar nog toeriste wat na die kriminele land wil kom kuier, miskien die wat nie verder will lewe nie.